Пщэдей узышэ гъуэгу

«Къэбэрдей-Балъкъэр» къэрал телеканалым гъэ­лъэ­гъуэн иухащ «Пщэдей узышэ гъуэгу» зыфIаща телефильмым и япэ Iыхьи­блыр. Телевиденэмрэ IутIыж­ Мэжид зи тхьэмадэ «Адыгэ унэмрэ» зэ­да­щIа проектщ мы лэжьы­гъэр. Хэкужьым ис адыгэхэр щыпсэу щIыналъэхэм я кIыхьагъкIэ дыкъыпхреш фильмым, нобэрей я гъащIэмрэ зэлъэпкъэгъухэм я тхыдэмрэ щызэхэухуэна хъыбарым дыщIи­гъэ­дэIуурэ. Абы цIыху куэд къыпэджэжащ. Ялъэ­­гъуам теухуа я гуп­сы­сэхэмкIэ, я упщIэхэмкIэ фильмым елэжьахэм зы­къы­зэрыхуагъазэр къэтлъытэри, дэри упщIэ зыб­жа­нэ еттащ абы и сценарийр зэхэзы­гъэува журналист Хьэ­гъундокъуэ Сэлисэт.

- Адыгэ зэлъэпкъэгъухэм ятеухуауэ («лIакъуэуи» жаIэ, ауэ фильмым зэрыщыжыфIэм дытетынщ) телевиденэм, сыщымыуэмэ, щащIа япэ лэжьыгъэщ мыр. Дауэ къежьа хъуат фильмыр, Сэлисэт?

- Мы фильмыр къызэрет­хьэ­жьар япэу зи фIыщIэр IутIыж Мэжидщ. Тыркум щыпсэу адыгэхэм ятеухуауэ дгъэхьэзыра «Илъэсищэрэ плIыщIрэ дэкIауэ» лэжьы­гъэр илъэгъуа нэужь, Мэ­жид ар къызэрыщыхъуамкIэ къыздэгуашэри: «Тыркум дыхэвгъэплъащ, нобэрей Адыгэ­ хэкум фильм тепхыну ухуейкъэ, абыкIэ сыпхуо­хъуапсэ, уарэзымэ, сэ щIэ­гъэ­къуэн сыткIи сыфхуэ­хъунщ», – къызжиIат. ГукъэкI пщIыр унафэщIым къыбдимыIыгъмэ, гукъэкIыу къэнэжынущ. Телевиденэм и уна­фэщI Къумахуэ Мухьэдин и гуапэу къыддиIыгъащ мурадыр.

И зэмани и соми тригъэ­кIуа­дэу апхуэдэ лэжьыгъэ иным пэрыхьэн куэд щыIэ­къым. Уи лъэпкъым ухуэгумащIэу, абы и дунейр уи гупсысэм хэпщIауэ ущытын ­хуейщ, Мэжид дэ къыддиIэта Iуэхум хуэдэ и ужь уихьэн щхьэкIэ. Уи упщIэм нэхъ теухуауэ жыпIэмэ, Музэ, гу зы­лъыптар пэжщ, зэлъэпкъэ­гъухэм ятегъэпсыхьауэ телевиденэм нэтын ищIатэкъым. Зэлъэпкъэгъухэм я жыла­гъуэ къэнэжахэм ящыщ куэдым дыщыIащ. Сэ езыр сыхуэпабгъэу сыкIуащ си лъэпкъэгъухэм я псэупIэ зэи сы­з­дэ­щымыIахэм.

Псалъэм пап­­щIэ, абэзэхэ жылэу зы за­къуэ – Хьэкурынэхьэблэ – фIэ­кIа щымыIэжым, апхуэдэ дыдэу хьэты­къуей жылэ закъуэ, наты­хъуей жылэ закъуэ, адэмей жылэ закъуэ нобэ дунейм тетыжхэм уащыхыхьэкIэ, убыххэм я щIыналъэхэм ущып­хыкIкIэ, дауэ къыу­мы­Iуэ­тэжынрэт зэлъэпкъэгъухэм я тхыдэм щыщу узыщы­гъуа­зэхэр. Пэжыр жы­дв­гъэIи, ныпым тет вагъуэхэр зи дамыгъэу щыт зэлъэп­къэгъухэм я цIэхэр занщIэу къытхуемыбжэ­кIынкIэ мэхъу, абыхэм ятеухуауэ тщIэ­ри мащIэщ, щIа­лэгъуа­лэ­ращи, яхуэпIуатэмэ, щы­гъуа­зэ хъуну аращ. Гъэ­щIэ­гъуэ­­н­ра­къэ, Мэжид и адэжь хэку къы­щалъхуа­къым, Тыр­кум къиIэпхъукIыжахэм ящыщщ.

Апхуэдэу щыт пэтми, Хэкужьым и щIыналъэ къыщыткIухьа псори фIы дыдэу ицIыхуу къыщIэкIащ. «Хэкум хьэщIэу дыкъэкIуа хуэ­дэщ», – зыху­жытIэжурэ Мэ­жид адэжь лъахэр дигъэцIыхужурэ гъуэ­гуанэ кIы­хьыр къызэпытчащ. ЩIэны­гъэлI­хэм ящыщу зэлъэп­къэ­гъу­хэм щхьэ­хуэу ятетхыхьар мащIэщ, теп­лъэгъуэурэ, Iыхьэу хэчы­хьауэрэ тхыгъэхэм хэту аращ абыхэм я хъыбар. Нэхъ убгъуауэ лэ­жьы­гъэ зиIэр Хъан-Джэрийщ. Абы и тхылъыр куэд­кIэ тегъэщIа­пIэ тщIащ. Аращи, тхыдэр зэ­рыщытар фхуэ­т­Iуэтауэ, зэ­лъэпкъэгъухэм ящыщу щы­Iэж­хэм я псэу­кIэр нобэ зы­ху­э­дэр телевиденэм и Iэмал­кIэ фэдгъэ­лъэгъуауэ аращ.

Атк1э: http://adyghepsaleru.88.com1.ru/?p=14905